આખા દેશના તમામ નાગરિકોની ગણતરી માટે દેશનાં તમામ શહેરો અને ગામડાઓના ઘરને નંબરો આપવામાં આવે છે અને પછી ઘર પ્રમાણે નાગરિકો અંગેની માહિતી એકઠી કરવામાં આવે છે. પણ જેને ઘર જ નથી તેવા લોકો, સાધુઓ, વિચરતી જાતિના લોકો, મજૂરી માટે સ્થળાંતર કરનાર લોકો અંગેની માહિતી એકઠી કરવાના પ્રયાસ પૂરેપૂરા સફળ થતા નથી. તેથી ભારતની વસતી ગણતરી ભારતીય સમાજનું સો ટકા ચિત્ર રજૂ કરી શકતી નથી પણ કામ થાય છે તે અતિશય મહત્ત્વનું બની જાય છે. દેશમાં ખૂણેખૂણામાં દરેક ઘરમાં જઇને માહિતી એકઠી કરવાનું કામ કેટલું ભગીરથ છે તેની કલ્પના પણ કરવી અઘરી છે. આ કામમાં હજારો અને લાખો લોકોને જોડવા માટે તેમને પગારભથ્થા પણ અપાય છે અને વસતી ગણતરીનાં સ્વતંત્ર કાર્યાલયો દરેક રાજ્યમાં સતત કાર્યરત રહે છે.